**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 3 กรกฎาคม 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 3 กรกฎาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

**เรื่องแจ้งที่ประชุมทราบ**

ร.ปมท. ชี้แจงที่ประชุม 2 เรื่อง

1. ตามที่ นายกรัฐมนตรี มอบให้ ศูนย์ดำรงธรรม รับผิดชอบในการรวบรวมประเด็นความคิดเห็นของประชาชนที่มีต่อคำถาม 4 ข้อ ของนายกรัฐมนตรี กระทรวงมหาดไทยได้มอบหมายให้ศูนย์ดำรงธรรมจังหวัด อำเภอ ศูนย์รับเรื่องราวร้องทุกข์ 50 เขต ของกรุงเทพมหานคร หน่วยบริการตามห้างสรรพสินค้า เป็นผู้รวบรวม โดยเริ่มตั้งแต่วันที่ 12 – 30 มิถุนายน 2560 มีประชาชนมาแสดงความคิดเห็นจำนวน 322,000 คน ซึ่งขณะนี้จังหวัดได้วิเคราะห์ข้อมูลและส่งมาให้กระทรวงมหาดไทย และจะรวบรวมส่งสำนักนายกรัฐมนตรีต่อไป

2. ขณะนี้กระทรวงมหาดไทยได้ร่วมกับ สำนักงานคณะกรรมการป้องกันและปราบปรามยาเสพติดออกตรวจติดตามผลการดำเนินงานป้องกันและแก้ไขปัญหายาเสพติด โดยแบ่งการออกตรวจติดตามเป็น 4 ภาค คือ ภาคใต้ (จ.นครศรีธรรมราช) ภาคกลาง (กรุงเทพมหานคร) ภาคตะวันออกเฉียงเหนือ (จ.ขอนแก่น) และภาคเหนือ   
(จ.พิษณุโลก)

**ประเด็นข้อสั่งการ**

**1. ปัญหายาเสพติด**

1.1) ขณะนี้ยังมีการจับกุมยาเสพติดได้เป็นจำนวนมาก ทั้งในพื้นที่แนวชายแดน พื้นที่รอบนอกและในเมือง ขอให้ทุกหน่วยงานที่เกี่ยวข้องเร่งรัดแก้ไขปัญหานี้ รวมไปถึงการขอความร่วมมือกับประเทศเพื่อนบ้าน ในการแก้ไขปัญหายาเสพติดร่วมกัน

1.2) ขอให้ทุกหน่วยงานตรวจสอบในพื้นที่ของตนเองที่รับผิดชอบให้เข้มงวดเป็นกรณีพิเศษ รวมไปถึงการตรวจสอบผู้ใต้บังคับบัญชาในสังกัด หากพบว่าเข้าไปมีส่วนเกี่ยวข้องให้ดำเนินการทั้งทางกฎหมายและด้านวินัย

**2. การประเมินผลรายการเดินหน้าประเทศไทย** ให้นำส่วนที่ไม่สมบูรณ์ไปปรับปรุงแก้ไข รวมถึงให้มีการประเมินผลการตอบรับจากประชาชนด้วย

**3. การปฏิบัติตามนโยบายรัฐบาล** เช่น การดำเนินการตาม พ.ร.ก.การบริหารจัดการการทำงานของคนต่างด้าว พ.ศ. 2560 ซึ่งอาจก่อให้เกิดผลกระทบต่อประชาชนบางส่วน แต่ต้องมีการปรับปรุงเพื่อให้เป็นไปตามมาตรฐานและเพื่อความมั่นคงของประเทศในอนาคต อย่างไรก็ตามเพื่อบรรเทาความเดือดร้อนของทั้งนายจ้างและแรงงานต่างด้าว รัฐบาลจึงมีนโยบายผ่อนปรนการบังคับใช้กฎหมายดังกล่าวในห้วงระยะเวลาหนึ่ง จึงขอให้ กกล.รส. และหน่วยงานที่เกี่ยวข้อง ศึกษาและทำความเข้าใจรายละเอียดของมาตรการผ่อนปรนดังกล่าว เพื่อให้สามารถนำไปชี้แจงและทำความเข้าใจกับประชาชนได้อย่างถูกต้อง

ให้มีการกวดขันการปฏิบัติงานของเจ้าหน้าที่ มิให้เข้าไปยุ่งเกี่ยวกับการทุจริตโดยเด็ดขาด หากตรวจพบว่าเข้าไปมีส่วนเกี่ยวข้อง เช่น การเรียกรับผลประโยชน์ ต้องถูกดำเนินคดีทั้งทางอาญาและทางวินัย

**4. การตรวจสอบกล้อง CCTV** รัฐบาลได้เน้นย้ำให้ทำการซ่อมแซมกล้องที่เสียให้ใช้การได้ 100 % ภายในเดือนมิถุนายน รวมถึงให้มีการบูรณาการการใช้ประโยชน์ร่วมกัน

**5. การจัดระเบียบสังคม** ฝากให้ กกล.รส. ในระดับภาค ดูเรื่องบทบาท หน้าที่ และความรับผิดชอบ ให้เหมาะสม หากเรื่องใดมีหน่วยงานที่รับผิดชอบอยู่แล้ว ก็ให้หน่วยรับผิดชอบถือปฏิบัติ และให้ กกล.รส. เข้าไปช่วยเป็นครั้งคราวในกรณีที่มีการร้องขอ หรือมีการร้องเรียนจากประชาชน รวมไปถึงงานนโยบายและงานด้านความมั่นคงเป็นหลัก โดยให้เคร่งครัดในเรื่องของการเรียกรับผลประโยชน์อย่าให้มีเกิดขึ้น

- อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ปลัดจังหวัดแจ้งนายอำเภอถือปฏิบัติด้วย

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*